CELEX: 52021PC0211
Language: lt
Date: 2021-04-29
Title: Pasiūlymas TARYBOS ĮGYVENDINIMO SPRENDIMAS kuriuo, vadovaujantis Direktyvos 2003/96/EB 19 straipsniu, Danijai leidžiama taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai

EUROPOS KOMISIJA
            Briuselis, 2021 04 29
            COM(2021) 211 final
            2021/0110(NLE)
            Pasiūlymas
            TARYBOS ĮGYVENDINIMO SPRENDIMAS 
            kuriuo, vadovaujantis Direktyvos 2003/96/EB 19 straipsniu, Danijai leidžiama taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Sąjungos energinių produktų ir elektros energijos apmokestinimas reglamentuojamas 2003 m. spalio 27 d. Tarybos direktyva 2003/96/EB, pakeičiančia Bendrijos energetikos produktų ir elektros energijos mokesčių struktūrą
                     1
                   (toliau – Energijos mokesčių direktyva, arba Direktyva).
               
               
                  Pagal Direktyvos 19 straipsnio 1 dalį, be Direktyvoje, ypač 5, 15 ir 17 straipsniuose, išdėstytų nuostatų, Taryba, remdamasi Komisijos pasiūlymu, gali vieningai leisti bet kuriai valstybei narei toliau atleisti nuo mokesčių ar juos sumažinti remiantis konkrečios politikos sumetimais.
               
               
                  2015 m. birželio 19 d. Tarybos įgyvendinimo sprendimu 2015/993/ES
                     2
                   Danijai buvo leista taikyti lengvatinį mokesčio tarifą uoste prisišvartavusiems laivams, išskyrus privačius pramoginius laivus
                     3
                  , tiesiogiai tiekiamai elektros energijai (toliau – iš kranto tiekiama elektros energija).
               
               
                  Šio pasiūlymo tikslas – Danijos prašymu pratęsti to leidimo galiojimą atsižvelgiant į tai, kad dabartinė nukrypti leidžianti priemonė baigs galioti 2021 m. birželio 18 d. 
               
               
                  2020 m. gegužės 5 d. raštu Danijos valdžios institucijos pranešė Komisijai apie savo ketinimą pratęsti dabartinės priemonės galiojimą iki 2027 m. birželio 17 d. 2021 m. vasario 16 d. raštu buvo suteikta papildomos informacijos.
               
               
                  Danijos valdžios institucijos siekia iš kranto tiekiamai elektros energijai toliau taikyti lengvatinį akcizą, lygų 0,4 erės už KWh (maždaug 0,535 EUR už MWh
                     4
                  ). Prašymo pateikimo metu šis siūlomas mokesčio tarifas atitiko Direktyvoje 2003/96/EB nustatytą minimalų mokesčio už verslui naudojamą elektros energiją tarifą. Direktyvos 13 straipsnyje nustatyta 5 % leidžiamoji nuokrypa, taikoma euro neįsivedusioms valstybėms narėms.
               
               
                  Primenama, kad Energijos mokesčių direktyvos 13 straipsniu valstybės narės įpareigojamos kartą per metus patikrinti, ar nacionalinėmis valiutomis išreikšti mokesčio tarifai atitinka minimalius Direktyvoje nurodytus tarifus. Šis patikrinimas atliekamas naudojantis valiutos kursais, skelbiamais Europos Sąjungos oficialiajame leidinyje pirmąją spalio mėn. darbo dieną. Kasmet koreguodamos apmokestinimo lygius valstybės narės gali palikti galioti tuo metu taikomas mokesčių sumas tik jei konvertavus eurais išreikštas apmokestinimo lygio sumas nacionaline valiuta išreikštas apmokestinimo lygis padidėtų mažiau negu 5 %, arba 5 eurais (priklausomai nuo to, kuri suma yra mažesnė).
               
               
                  Prašoma galiojimo laikotarpį nustatyti nuo 2021 m. birželio 18 d. iki 2027 m. birželio 17 d., pratęsiant dabartinės nukrypti leidžiančios nuostatos galiojimą ir neviršijant pagal Energijos mokesčių direktyvos 19 straipsnį leidžiamo maksimalaus laikotarpio.
               
               
                  Šio mokesčio sumažinimo tikslas – skatinti naudoti iš kranto tiekiamą elektros energiją. Tokios elektros energijos naudojimas laikomas aplinkai mažiau kenksmingu būdu aprūpinti elektros energija uostuose prisišvartavusius laivus, nei bunkerinio kuro deginimas tuose laivuose. Taikant šią priemonę bus mažinamas prisišvartavusių laivų išmetamų oro teršalų kiekis. 
               
               
                  Mokesčio lengvatą sudaro energijos mokestis, taikomas iš kranto tiekiamai elektros energijai, sumažintas nuo kitais būdais gaminamai elektros energijai taikomo 89,2erių už KWh (pagal 2020 m. tarifą) iki 0,4 erės už KWh.
               
               
                  Kita vertus, pagal Energijos mokesčių direktyvos 14 straipsnio 1 dalies c punktą valstybės narės turi neapmokestinti energinių produktų, naudojamų elektros energijai uostuose prisišvartavusiuose laivuose gaminti, ir uostuose prisišvartavusiuose laivuose gaminamos elektros energijos. Be to, vadovaudamosi Direktyvos 15 straipsnio 1 dalies f punktu, jos gali neapmokestinti laivuose gaminamos elektros energijos, kuri skirta navigacijai vidaus vandenyse. Danija patvirtino, kad ji perkėlė šią pastarąją neprivalomą atleidimo nuo mokesčio išimtį į nacionalinę teisę.
               
            
            
               Danija ketina taikyti lengvatinį mokesčio tarifą visai ne mažesnės kaip 380 V įtampos elektros energijai, tiekiamai iš kranto komercinės laivybos laivams. Šią ribą Danijos valdžios institucijos laiko tinkama siekiant užtikrinti, kad į siūlomą lengvatos taikymo sritį patektų absoliuti dauguma tarptautinei laivybai naudojamų laivų ir nacionalinei laivybai naudojami didesni laivai. Manoma, kad būtent tų uostuose prisišvartavusių laivų papildomi varikliai išmeta didžiausią dalį teršalų. Ši lengvata netaikoma, kai laivas naudojamas asmeninėms reikmėms arba kai jam skaičiuojama prastova ar jis neeksploatuojamas ilgą laiką.
            
            
               
                  Be to, laivams neprivaloma naudoti iš kranto tiekiamos elektros energijos.
               
            
            
               Danijos valdžios institucijų nuomone, konkurencijos požiūriu ši priemonė yra neutrali, nes ji skirta visiems Danijos uostuose prisišvartavusiems laivams (išskyrus naudojamus asmeninėms reikmėms). 
            
            
               Danijos valdžios institucijų manymu, mokesčio lengvata, taikoma iš kranto tiekiamai elektros energijai, nesuteikia reikšmingo konkurencinio pranašumo laivų operatoriams, naudojantiems iš kranto tiekiamą elektros energiją, palyginti su tais, kurie gamina elektros energiją laivuose. Netgi visiškai atleidus nuo mokesčio, veiklos sąnaudos, susijusios su elektros energijos tiekimu iš kranto, dauguma atvejų netaptų mažesnės už veiklos sąnaudas, susijusias su elektros energijos gamyba laive. 
            
            
               Danijos valdžios institucijos informavo Komisiją, kad, jų vertinimu, dėl mokesčio lengvatos metinės mokesčių išlaidos sudarys apytiksliai 15 mln. DKK (2 mln. EUR). Ši prielaida grindžiama elektros energijos kiekiu, kurį, kaip apskaičiuota, 2008 m. Danijos uostuose sunaudojo kruiziniai laivai – apytikriai 16,9 mln. KWh; šis kiekis atitinka 15 mln. DKK dydžio metines biudžeto išlaidas. Danijos valdžios institucijos nurodo, kad iš kranto tiekiamos elektros suvartojimo duomenys yra itin neapibrėžti.
            
         
         
            
               Ši priemonė teikiama mokesčių lengvatos, kuria sumažinamas atitinkamos elektros energijos apmokestinimas, forma.
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Elektros energijos apmokestinimas reglamentuojamas Direktyva 2003/96/EB, ypač jos 10 straipsniu. 14 straipsnio 1 dalies c punkte nustatyta prievolė nuo mokesčio atleisti energinius produktus navigacijos tikslais ir laive gaminamą elektros energiją. 5, 15 ir 17 straipsniuose valstybėms narėms numatyta galimybė tam tikrais elektros energijos naudojimo atvejais taikyti diferencijuotas apmokestinimo normas, įskaitant atleidimą nuo mokesčio ar jo sumažinimą. Tačiau tose nuostatose nenumatyta lengvatinio iš kranto tiekiamos elektros energijos apmokestinimo.
               
               
                  Ši priemonė yra valstybės pagalba ir patenka į šios srities ES teisės aktų, visų pirma Komisijos reglamento 651/2014/ES, taikymo sritį
                     5
                  .
               
            
            
               Energijos mokesčių direktyvos nuostatos
            
            
               
                  Priemonės vertinimas pagal Direktyvos 2003/96/EB 19 straipsnį
               
               
                  Direktyvos 19 straipsnio 1 dalies pirmoje pastraipoje nustatyta: 
               
               
                  „Be ankstesniuose straipsniuose išdėstytų nuostatų, ypač 5, 15 ir 17 straipsniuose, Taryba, Komisijai pasiūlius, bet kuriai valstybei narei gali vieningai leisti toliau atleisti nuo mokesčių ar juos sumažinti remiantis konkrečios politikos sumetimais.“
               
               
                  Mokesčio lengvata Danijos valdžios institucijos siekia skatinti naudoti aplinkai mažiau kenksmingą būdą aprūpinti elektra uostuose prisišvartavusius laivus ir tuo pačiu pagerinti vietos oro kokybę. Komisija jau yra rekomendavusi naudoti iš kranto tiekiamą elektros energiją kaip alternatyvą elektros energijos gamybai prisišvartavusiuose laivuose ir taip pripažino šio pasirinkimo naudą aplinkai
                     6
                  .
               
               
                  Galimybę nustatyti palankesnę iš kranto tiekiamos elektros energijos apmokestinimo tvarką galima numatyti pagal Direktyvos 19 straipsnį, kadangi jo paskirtis – leisti valstybėms narėms papildomai atleisti nuo mokesčio ar jį sumažinti remiantis konkrečios politikos sumetimais. 
               
               
                  Danija paprašė leisti taikyti priemonę ilgiausią pagal 19 straipsnio 2 dalį leidžiamą laikotarpį, t. y. šešerius metus. Iš esmės, nukrypti leidžiančios priemonės taikymo laikotarpis turėtų būti pakankamai ilgas, kad neatgrasytų uostų operatorių ir elektros energijos tiekėjų nuo tolesnių arba naujų reikiamų investicijų į elektros energijos tiekimo iš kranto infrastruktūrą. Šis laikotarpis suteiks teisinį tikrumą ir laivų operatoriams, kurie turi planuoti savo investicijas į laivų įrenginius. 
               
            
            
               Tačiau nukrypti leidžianti priemonė neturėtų pakenkti būsimai esamos teisinės sistemos raidai ir turėtų būti atsižvelgiama į būsimą Energijos mokesčių direktyvos persvarstymą ir į tai, kad Taryba gali priimti teisės aktą, grindžiamą Komisijos pasiūlymu iš dalies pakeisti Energijos mokesčių direktyvą. Tokia peržiūra atliekama po Energijos mokesčių direktyvos vertinimo
                  7
                ir 2019 m. lapkričio 28 d. Tarybos išvadų dėl ES energijos mokesčių sistemos
                  8
               . Išvadose Taryba paprašė Komisijos išnagrinėti ir įvertinti galimus variantus, kad pasiūlymas dėl Energijos mokesčių direktyvos peržiūros būtų paskelbtas tinkamu laiku, ji taip pat paragino Komisiją itin daug dėmesio skirti Direktyvos taikymo sričiai, minimalioms normoms ir mokesčių sumažinimui ar atleidimui nuo jų konkrečiomis aplinkybėmis. 
            
            
            
               Nors šiomis aplinkybėmis atrodo tikslinga suteikti leidimą prašomam laikotarpiui, nukrypti leidžiančios nuostatos galiojimas turėtų priklausyti nuo šią sritį reglamentuojančių bendrųjų nuostatų įsigaliojimo iki 2027 m. birželio mėn.
            
            
            
               
                  Valstybės pagalbos taisyklės
               
               
                  Danijos valdžios institucijų numatyta mokesčio tarifo lengvata – 0,4 erės už KWh (maždaug 0,535 EUR už MWh
                     9
                  ) – prašymo pateikimo metu atitiko Direktyvoje 2003/96/EB nustatytą minimalų mokesčio už verslui naudojamą elektros energiją tarifą.
               
               
                  Taigi atrodo, kad priemonei gali būti taikomas Komisijos reglamento 651/2014/ES 44 straipsnis, kuriame nustatytos sąlygos, kuriomis pagalbai aplinkosaugos mokesčių lengvatų forma pagal Direktyvą 2003/96/EB gali būti netaikomi reikalavimai pranešti apie valstybės pagalbą. Tačiau šiuo etapu negalima nustatyti, ar tenkinamos visos tame reglamente nustatytos sąlygos, ir Tarybos įgyvendinimo sprendimo pasiūlymu valstybės narės neatleidžiamos nuo įpareigojimo užtikrinti atitiktį valstybės pagalbos taisyklėms, ypač pagalbos, kuriai taikoma išimtis ir kuri patenka į Komisijos reglamento 651/2014/ES taikymo sritį, atveju.
               
            
            
               •Suderinamumas su kitomis Sąjungos politikos sritimis
            
            
               
                  Aplinkos ir kovos su klimato kaita politika
               
            
         
         
            
               
                  Prašoma priemonė daugiausia susijusi su ES aplinkos ir kovos su klimato kaita politika. Kadangi dėl šios priemonės uostuose prisišvartavusiuose laivuose bus deginama mažiau bunkerinio kuro, priemonė padės siekti tikslo gerinti vietos oro kokybę ir mažinti triukšmą. Direktyvos 2008/50/EB dėl aplinkos oro kokybės
                     10
                   13 straipsnyje reikalaujama, kad valstybės narės užtikrintų, kad kai kurių oro teršalų lygiai neviršytų toje direktyvoje nustatytų ribinių verčių bei siektinų verčių ir kad būtų laikomasi kitų Direktyvoje nustatytų oro kokybės standartų. Vykdydamos šiuos įpareigojimus valstybės narės turi rasti būdų, kaip išspręsti tokias joms aktualias problemas, kaip, pvz., uostuose prisišvartavusių laivų išmetamų teršalų problema, todėl, įgyvendinant bendrą oro kokybės strategiją, uostuose, kuriuose kyla šių problemų, skatinama naudoti iš kranto tiekiamą elektros energiją. Iš kranto tiekiamos elektros energijos naudojimas taip pat skatinamas Direktyva (ES) 2016/802
                     11
                  , kuria reglamentuojamas sieros kiekis jūriniame kure. Be to, tai padėtų laikytis reikalavimų dėl azoto nuosėdų pagal Direktyvą 92/43/EEB dėl natūralių buveinių ir laukinės faunos bei floros apsaugos. Danijos valdžios institucijos numato, kad naudojant iš kranto tiekiamą elektros energiją būtų galima žymiai, iki 90 %, sumažinti vietos oro teršalų (NOx, SOx, kietųjų dalelių PM10 ir PM2,5), kurie išmetami gaminant elektros energiją kruiziniuose laivuose, kiekį, atsižvelgiant į tai, kad tam tikrų papildomų ir avarinių energijos tiekimo sistemų išjungti negalima.
               
               
                  Energetikos politika
               
               
                  Priemonė atitinka Direktyvą 2014/94/ES dėl alternatyviųjų degalų infrastruktūros diegimo
                     12
                  , kuria sprendžiamas klausimas, susijęs su iš kranto tiekiamos elektros energijos infrastruktūros sukūrimu uostuose, kai yra tokios infrastruktūros poreikis ir kai išlaidos proporcingos naudai, įskaitant naudą aplinkai. Ji taip pat pripažinta bendros svarbos tikslu teikiant valstybės pagalbą pagal SESV 107 straipsnio 1 dalį
                     13
                  .
               
               
                  Reikia prisiminti, kad svarbi priežastis, dėl kurios iš kranto tiekiamos elektros energijos konkurencinė padėtis nepalanki, yra ta, kad alternatyva, t. y. jūrų uostuose prisišvartavusiuose laivuose gaminama elektros energija, šiuo metu yra visiškai neapmokestinama: neapmokestinamas ne tik elektros energijai gaminti deginamas bunkerinis kuras (tai atitinka Direktyvos 2003/96/EB 14 straipsnio 1 dalies a punktą), bet ir pati laivuose gaminama elektros energija (plg. Direktyvos 2003/96/EB 14 straipsnio 1 dalies c punktą). Nors toks atleidimas nuo mokesčio galėtų būti laikomas sunkiai suderinamu su Sąjungos aplinkos apsaugos tikslais, tačiau jis grindžiamas praktiniais interesais. Iš tiesų, siekiant apmokestinti laivuose gaminamą elektros energiją, laivo savininkas, kuris dažnai yra įsikūręs trečiojoje šalyje, arba operatorius turėtų deklaruoti, kiek elektros energijos suvartota. Be to, deklaruojant elektros kiekį reikėtų apskaičiuoti, kiek jos suvartota valstybės narės, kurioje mokėtinas mokestis, teritoriniuose vandenyse. Jeigu tokias deklaracijas reikėtų pateikti kiekvienoje valstybėje narėje, kurios teritoriniuose vandenyse plaukiojama, laivų savininkams būtų užkrauta didžiulė administracinė našta. Šiomis aplinkybėmis sprendimas rinktis mažiau taršią alternatyvą – elektros tiekimą iš kranto, leidžiant Danijai taikyti lengvatinį mokesčio tarifą, – gali būti laikomas pagrįstu.
               
               
                  Transporto politika
               
               
                  Ši priemonė atitinka Komisijos rekomendaciją 2006/339/EB dėl skatinimo Bendrijos uostuose prisišvartavusius laivus naudoti elektros energiją iš kranto
                     14
                   ir Komisijos komunikatą „Europos Sąjungos jūrų transporto politikos strateginiai tikslai ir rekomendacijos“
                     15
                  .
               
               
                  Vidaus rinka ir sąžininga konkurencija
               
               
                  Vidaus rinkos ir sąžiningos konkurencijos požiūriu šia priemone tik sumažinamas dviejų konkuruojančių elektros energijos tiekimo prisišvartavusiems laivams šaltinių, t. y. laivuose gaminamos ir iš kranto tiekiamos elektros energijos, konkurencijos iškreipimas dėl bunkerinio kuro neapmokestinimo.
               
               
                  Danijos valdžios institucijos nenustatė reikšmingų laivų savininkų uostų pasirinkimo pokyčių, kuriuos būtų galima sieti su galimybe naudotis iš kranto tiekiamos elektros energijos infrastruktūra. Šiuo metu iš kranto tiekiama elektros energija naudojasi daugiausia keltai ir žvejybos laivai. Be to, Danijos valdžios institucijos teigia, kad iš kranto tiekiamą elektros energiją tam tikru mastu naudoja krovininiai laivai, ypač kai jie stovi uoste ilgesnį laiką. Danijos valdžios institucijos nurodo, kad šalies uostuose kol kas nėra įrenginių, skirtų dideliems laivams, pvz., kruiziniams laivams ar konteinervežiams, kurie naudoja iš kranto tiekiamą elektros energiją.
               
               
                  Dėl schemos taikymo sumažės laivų išlaidos, todėl bus daromas poveikis valstybių narių tarpusavio prekybai. Vertinama, kad šis poveikis bus minimalus, kadangi tai, ar laivai plauks į Danijos uostus, lems keleivių pageidavimai ir krovinių paskirties vieta. 
               
               
                  Be to, Danijos valdžios institucijų manymu, konkurencijos požiūriu ši schema yra neutrali, nes iš kranto tiekiamą elektros energiją galės naudoti visi pirmiau minėtas sąlygas tenkinantys į Danijos uostus įplaukiantys laivai, neatsižvelgiant į vėliavą, su kuria jie plaukioja – nacionaliniai ekonominės veiklos vykdytojai nebus apmokestinami palankesne tvarka nei jų konkurentai iš kitų ES valstybių narių.
               
               
                  Lengvatinio mokesčio tarifo taikymas tik iš kranto laivams tiekiamai ne mažesnės kaip 380 V įtampos elektros energijai galėtų būti vertinamas kaip rinkos iškraipymas. Tačiau paprastai komerciniams laivams nėra tiekiama mažesnės kaip 380 V įtampos elektros energija – tokia energija tiekiama tik nedideliems pramoginiams laivams.
               
               
                  Kalbant apie uostų konkurenciją, galima tikėtis, kad bet koks galimas poveikis valstybių narių tarpusavio prekybai, kuris galėtų atsirasti, jei laivai imtų keisti savo maršrutus, kad pasinaudotų galimybe naudoti lengvatiniu mokesčio tarifu apmokestintą iš kranto tiekiamą elektros energiją, būtų nedidelis. Kadangi, kaip minėta, elektros energijos tiekimas iš kranto, nežiūrint mokesčio lengvatos, bent artimiausiu metu neturėtų tapti ekonomiškesnis už elektros energijos gamybą laivuose, vargu, ar dėl šios mokesčio už elektros energiją, tiekiamą iš kranto, lengvatos būtų smarkiai iškreipta uostų konkurencija, nes laivai dėl jos keistų maršrutus.
               
               
                  Atsižvelgiant į laikotarpį, kuriuo siūloma pratęsti leidimą taikyti mokesčio tarifo lengvatą, jeigu nebus reikšmingų dabartinės sistemos ir padėties pokyčių, ankstesnėse dalyse pateikta analizė greičiausiai nepasikeis iki priemonės galiojimo termino pabaigos.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Tarybos direktyvos 2003/96/EB 19 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Pati netiesioginio apmokestinimo sritis, kuriai taikomas SESV 113 straipsnis, nepriklauso išimtinei Europos Sąjungos kompetencijai, kaip apibrėžta SESV 3 straipsnyje.
               
               
                  Tačiau pagal Direktyvos 2003/96/EB 19 straipsnį Tarybai pagal antrinę teisę yra suteikta išimtinė kompetencija vadovaujantis minėta nuostata leisti valstybei narei toliau atleisti nuo mokesčių ar juos sumažinti. Taigi pačios valstybės narės be Tarybos to padaryti negali. Todėl subsidiarumo principas šiam įgyvendinimo sprendimui netaikomas. Bet kuriuo atveju, kadangi šis aktas nėra teisėkūros procedūra priimamo akto projektas, jo pagal Sutarčių protokolą Nr. 2 nereikia persiųsti nacionaliniams parlamentams peržiūrėti, ar jis dera su subsidiarumo principu.
               
            
         
         
            
               •Proporcingumo principas
            
            
               
                  Pasiūlymas atitinka proporcingumo principą. Mokesčio lengvata neviršijama to, kas būtina nurodytam tikslui pasiekti.
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas. Direktyvos 2003/96/EB 19 straipsnyje numatyta tik ši priemonė.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Siekiant įgyvendinti priemonę galiojančių teisės aktų įvertinimo atlikti nereikia.
               
            
            
               •Konsultacijos su suinteresuotosiomis šalimis
            
            
               
                  Šis pasiūlymas yra pagrįstas Danijos pateiktu prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               
                  Šis pasiūlymas yra susijęs su leidimo suteikimu vienai valstybei narei jos pačios prašymu, tad jo poveikio vertinimas nereikalingas.
               
               
                  Iš Danijos pateiktos informacijos matyti, kad priemonė turės ribotą poveikį mokestinėms pajamoms. Konkrečiau, atsižvelgiant į Danijos valdžios institucijų skaičiavimą numatoma, kad su priemone susijusios mokestinės išlaidos ateinančiais metais sumažės 15 mln. DKK per metus.
               
               
                  Dėl istorinių priežasčių nemažai Danijos komercinių uostų tiekia laivams elektros energiją iš kranto. Danijos valdžios institucijos pastebėjo, kad per pastaruosius kelerius metus keliuose uostuose buvo įrengti ar yra numatomi įrengti didesniems laivams, pavyzdžiui, reguliariais tarptautiniais ir nacionaliniais maršrutais plaukiojantiems keltams, skirti įrenginiai. Tai pasakytina ir apie tarptautiniais maršrutais plaukiojančius kruizinius laivus. Be to, kai kuriuose Danijos uostuose krovininiams laivams įrengtos mobiliosios pakrantės jėgainės. Kad keltus ir kruizinius laivus būtų galima pakankamai aprūpinti elektros energija, būtina nauja infrastruktūra.
               
               
                  Danijos valdžios institucijų vertinimu, priemonė darys didelį teigiamą poveikį siekiant aplinkos apsaugos tikslų, visų pirma gerinant oro kokybę, pagal Direktyvą 2008/50/EB dėl aplinkos oro kokybės ir švaresnio oro Europoje. Dėl iš kranto tiekiamos elektros energijos naudojimo sumažėjo išmetami sieros dioksido, azoto oksidų, kietųjų dalelių ir anglies oksidų kiekiai. Visas priemonės potencialas nebuvo išnaudotas, nes tiek krantinėms, tiek laivams reikalinga brangi įranga.
               
            
            
               •Reglamentavimo tinkamumas ir supaprastinimas
            
            
               
                  Šia priemone supaprastinimas neatliekamas. Priemonė priimama Danijos prašymu ir yra skirta tik šiai valstybei narei.
               
            
            
               •Pagrindinės teisės
            
            
               
                  Ši priemonė pagrindinėms teisėms įtakos neturi.
               
            
         
         
            
               4.POVEIKIS BIUDŽETUI
            
            
               
                  Šia priemone nesukuriama jokios finansinės ar administracinės naštos Sąjungai. Pasiūlymas neturi poveikio Sąjungos biudžetui.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Įgyvendinimo planas nebūtinas. Šis pasiūlymas yra susijęs su leidimo taikyti mokesčio lengvatą suteikimu vienai valstybei narei jos pačios prašymu. Leidimas suteikiamas ribotam laikotarpiui iki 2027 m. birželio 17 d. Taikytinas mokesčio tarifas turės atitikti Energijos mokesčių direktyva nustatytą minimalų apmokestinimo lygį. Priemonę galima įvertinti, jeigu bus pateiktas prašymas pratęsti jos galiojimą pasibaigus galiojimo laikotarpiui.
               
            
            
               •Aiškinamieji dokumentai (direktyvoms)
            
            
               
                  Aiškinamųjų dokumentų dėl šio pasiūlymo perkėlimo į nacionalinę teisę nereikia. 
               
            
            
               •Išsamus konkrečių pasiūlymo nuostatų paaiškinimas
            
            
               
                  1 straipsnyje nustatoma, kad Danijai bus leista taikyti lengvatinį elektros energijos mokesčio tarifą už šalies uostuose prisišvartavusiems laivams, išskyrus privačius pramoginius laivus, tiesiogiai tiekiamą elektros energiją (iš kranto tiekiamą elektrą). Mokesčio tarifas turi atitikti Direktyva nustatytą minimalų verslui naudojamos elektros energijos apmokestinimo lygį. Lengvatiniu tarifu apmokestintos elektros energijos nebus galima tiekti privatiems pramoginiams laivams, kaip nustatyta Direktyvos 2003/96/EB 14 straipsnio 1 dalies c punkto antroje pastraipoje.
               
               
                  2 straipsnyje nustatoma, kad, Danijai paprašius, prašomas leidimas suteikiamas nuo 2021 m. birželio 18 d., nepertraukiant dabartinio Tarybos įgyvendinimo sprendimo 2015/993/ES galiojimo, iki 2027 m. birželio 17 d., ilgiausiu šešerių metų laikotarpiu, leidžiamu pagal Direktyvą.
               
            
            
               2021/0110 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo, vadovaujantis Direktyvos 2003/96/EB 19 straipsniu, Danijai leidžiama taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą
                  16
               , ypač į jos 19 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos įgyvendinimo sprendimu 2015/993/ES
                  17
               , vadovaujantis Direktyvos 2003/96/EB 19 straipsniu, Danijai leista iki 2021 m. birželio 18 d. taikyti lengvatinį mokesčio tarifą uoste prisišvartavusiems laivams, išskyrus privačius pramoginius laivus, tiesiogiai tiekiamai elektros energijai (toliau – iš kranto tiekiama elektros energija);
            
         
         
            
               (2)2020 m. gegužės 5 d. raštu Danija siekė gauti leidimą toliau taikyti lengvatinį elektros energijos mokesčio tarifą iš kranto tiekiamai elektros energijai remiantis Direktyvos 2003/96/EB 19 straipsniu. 2020 m. vasario 16 d. raštu Danijos valdžios institucijos pateikė papildomos informacijos;
            
            
               (3)ketindama taikyti mokesčio tarifo lengvatą, Danija siekia toliau skatinti naudoti iš kranto tiekiamą elektros energiją. Tokios elektros energijos naudojimas laikomas aplinkai mažiau kenksmingu būdu aprūpinti elektros energija uostuose prisišvartavusius laivus, palyginti su bunkerinio kuro deginimu tuose laivuose;
            
            
               (4)naudojant iš kranto tiekiamą elektros energiją į orą nepatenka teršalai, išmetami deginant bunkerinį kurą, dėl to gerėja vietos oro kokybė uostamiesčiuose ir mažėja triukšmas. Todėl manoma, kad iš kranto tiekiamai elektros energijai toliau taikant lengvatinį mokesčio tarifą bus prisidedama prie Sąjungos aplinkos, sveikatos ir kovos su klimato kaita politikos uždavinių įgyvendinimo;
            
            
               (5)leidžiant Danijai toliau taikyti lengvatinį elektros energijos mokesčio tarifą iš kranto tiekiamai elektros energijai neviršijama to, kas būtina tokios elektros energijos vartojimui padidinti, kadangi daugeliu atvejų elektros energijos gamyba laivuose išliks kaip konkurencingesnė alternatyva. Dėl tos pačios priežasties ir dėl to, kad šiuo metu šios technologijos patekimo į rinką galimybės yra palyginti mažos, nepanašu, kad dėl lengvatinio elektros energijos mokesčio tarifo taikymo būtų labai iškraipoma konkurencija, tad tai neturės neigiamo poveikio tinkamam vidaus rinkos veikimui;
            
            
               (6)kiekvieno pagal Direktyvos 2003/96/EB 19 straipsnio 2 dalį suteikiamo leidimo galiojimo laikotarpis turi būti griežtai apribotas. Siekiant užtikrinti, kad leidimo galiojimo laikotarpis būtų pakankamai ilgas ir neatgrasytų uosto operatorių nuo reikiamų investicijų, prašomą leidimą reikėtų suteikti iki 2027 m. birželio 17 d. Tačiau leidimas turėtų būti nebetaikomas nuo tos dienos, kurią būtų pradėtos taikyti pagal Sutarties dėl Europos Sąjungos veikimo 113 straipsnį ar bet kurią kitą susijusią nuostatą Tarybos priimtos bet kokios bendrosios nuostatos dėl iš kranto tiekiamai elektros energijai taikomų mokesčių lengvatų, jeigu tokios nuostatos būtų pradėtos taikyti iki 2027 m. birželio 17 d.; 
            
            
               (7)siekiant užtikrinti teisinį tikrumą uostų ir laivų operatoriams ir išvengti galimo administracinės naštos elektros energijos skirstytojams ir perskirstytojams padidėjimo, taikant prašomą leidimą turėtų būti toliau sklandžiai laikomasi Įgyvendinimo sprendimu 2015/993/ES nustatytos ankstesnės tvarkos;
            
            
               (8)šis sprendimas neturi poveikio Sąjungos taisyklių, susijusių su valstybės pagalba, taikymui,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Danijai suteikiamas leidimas taikyti lengvatinį mokesčio tarifą uoste prisišvartavusiems laivams, išskyrus privačius pramoginius laivus, tiesiogiai tiekiamai elektros energijai (iš kranto tiekiamai elektros energijai), jeigu laikomasi Direktyvos 2003/96/EB 10 straipsnyje nurodytų minimalių apmokestinimo lygių.
            
            
               2 straipsnis
            
            
               Šis sprendimas taikomas nuo 2021 m. birželio 18 d. iki 2027 m. birželio 17 d.
            
            
               Tačiau jeigu Taryba, remdamasi Sutarties dėl Europos Sąjungos veikimo 113 straipsniu ar bet kuria kita susijusia nuostata, nustato bendrąsias taisykles dėl iš kranto tiekiamai elektros energijai taikomų mokesčių lengvatų, šis sprendimas nebetaikomas nuo tos dienos, kurią pradedamos taikyti minėtos bendrosios taisyklės.
            
            
               3 straipsnis
            
            
               Šis sprendimas skirtas Danijos Karalystei.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 283, 2003 10 31, p. 51–70.
               
               
                  
                     (2)
                  
                        OL L 159, 2015 6 25, p. 68–69.
               
               
                  
                     (3)
                  
                        Terminas „privatus pramoginis laivas“ apibrėžta Direktyvos 2003/96/EB 14 straipsnio 1 dalies c punkto antroje pastraipoje.
               
               
                  
                     (4)
                  
                        Visi skaičiavimai pagrįsti 2019 m. spalio 1 d. valiutos kursu, t. y. 7,4662 DKK už 1 EUR. Plg. OL C 329, 2019 11 1, p. 3.
               
               
                  
                     (5)
                  
                        2014 m. birželio 17 d. Komisijos reglamentas (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (OL L 187, 2014 6 26, p. 1–78).
               
               
                  
                     (6)
                  
                        2006 m. gegužės 8 d. Komisijos rekomendacija 2006/339/EB dėl skatinimo Bendrijos uostuose prisišvartavusius laivus naudoti elektrą iš kranto (OL L 125, 2006 5 12).
               
               
                  
                     (7)
                  
                        SWD(2019) 329 final.
               
               
                  
                     (8)
                  
                        2019 m. lapkričio 28 d. Tarybos išvados, 14608/19, FISC. 458. 
               
               
                  
                     (9)
                  
                        Visi skaičiavimai pagrįsti 2019 m. spalio 1 d. valiutos kursu, t. y. 7,4662 DKK už 1 EUR. Plg. OL C 329, 2019 11 1, p. 3.
               
               
                  
                     (10)
                  
                        2008 m. gegužės 21 d. Europos Parlamento ir Tarybos direktyva 2008/50/EB dėl aplinkos oro kokybės ir švaresnio oro Europoje (OL L 152, 2008 6 11, p. 1).
               
               
                  
                     (11)
                  
                        2016 m. gegužės 11 d. Europos Parlamento ir Tarybos direktyva (ES) 2016/802 dėl sieros kiekio sumažinimo tam tikrose skystojo kuro rūšyse (OL L 132, 2016 5 21, p. 58–78).
               
               
                  
                     (12)
                  
                        2014 m. spalio 22 d. Europos Parlamento ir Tarybos direktyva 2014/94/ES dėl alternatyviųjų degalų infrastruktūros diegimo (OL L 307, 2014 10 28, p. 1–20).
               
               
                  
                     (13)
                  
                        2014 m. balandžio 9 d. C(2014) 2231 final.
               
               
                  
                     (14)
                  
                        2006 m. gegužės 8 d. Komisijos rekomendacija 2006/339/EB dėl skatinimo Bendrijos uostuose prisišvartavusius laivus naudoti elektrą iš kranto (OL L 125, 2006 5 12).
               
               
                  
                     (15)
                  
                        2009 m. sausio 21 d. Komisijos komunikatas Europos Parlamentui, Tarybai, Europos ekonomikos ir socialinių reikalų komitetui bei Regionų komitetui „Europos Sąjungos jūrų transporto politikos strateginiai tikslai ir rekomendacijos iki 2018 m.“, KOM(2009) 8 galutinis.
               
               
                  
                     (16)
                  
                        OL L 283, 2003 10 31, p. 51.
               
               
                  
                     (17)
                  
                        2015 m. birželio 19 d. Tarybos įgyvendinimo sprendimas (ES) 2015/993, kuriuo, vadovaujantis Direktyvos 2003/96/EB 19 straipsniu, Danijai leidžiama taikyti lengvatinį mokesčio už uoste prisišvartavusiems laivams tiesiogiai tiekiamą elektrą tarifą (OL L 159, 2015 6 25, p. 68).